NÁVRH OPRAVNÉHO ROZPOČTU č. 7 K VŠEOBECNÉMU ROZPOČTU NA ROK 2011 VÝKAZ VÝDAVKOV PODĽA ODDIELOV Oddiel III – Komisia /* KOM/2011/0796 v konečnom znení */





NÁVRH OPRAVNÉHO ROZPOČTU č. 7 K VŠEOBECNÉMU ROZPOČTU NA ROK 2011 VÝKAZ VÝDAVKOV PODĽA ODDIELOV Oddiel III – Komisia So zreteľom na – Zmluvu o fungovaní Európskej únie, a najmä na jej článok 314 v spojení so Zmluvou o založení Európskeho spoločenstva pre atómovú energiu, a najmä s jej článkom 106a, – nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev[1], a najmä na jeho článok 37, – všeobecný rozpočet Európskej únie na rozpočtový rok 2011 prijatý 15. decembra 2010[2], – opravný rozpočet č. 1/2011[3] prijatý 6. apríla 2011, – opravný rozpočet č. 2/2011[4] prijatý 5. júla 2011, – opravný rozpočet č. 3/2011[5] prijatý 14. júla 2011, – opravný rozpočet č. 4/2011 prijatý 28. septembra 2011, – opravný rozpočet č. 5/2011 prijatý 25. októbra 2011, – návrh opravného rozpočtu č. 6/2011[6] prijatý 18. októbra 2011. Európska Komisia týmto predkladá rozpočtovému orgánu návrh opravného rozpočtu č. 7 k rozpočtu na rok 2011. ZMENY VO VÝKAZE PRÍJMOV A VÝDAVKOV PODĽA ODDIELOV Zmeny vo výkazoch príjmov a výdavkov podľa oddielov sú k dispozícii v databáze EUR-Lex (http://eur-lex.europa.eu/budget/www/index-sk.htm). Anglické znenie zmien v týchto výkazoch je pripojené na informačné účely ako príloha k rozpočtu. OBSAH 1. Úvod.. 3 2. Mobilizácia fondu solidarity EÚ.. 3 2.1 Španielsko.. 3 2.2 Taliansko.. 5 3. Financovanie. 7 4. Súhrnná tabuľka podľa výdavkových kapitol finančného rámca.. 9 1. Úvod Predbežný návrh opravného rozpočtu (NOR) č. 7 na rok 2011 sa týka mobilizácie Fondu solidarity EÚ vo výške 37 979 875 EUR vo viazaných a platobných rozpočtových prostriedkoch v súvislosti so zemetrasením v Murcii v Španielsku (21 070 950 EUR) a záplavami v Benátsku (tal. Veneto) v Taliansku (16 908 925 EUR). 2. Mobilizácia fondu solidarity EÚ 2.1 Španielsko Dňa 11. mája 2011 zasiahli mesto Lorca dve za sebou nasledujúce zemetrasenia so silou 5,2 stupňa, pri ktorých zahynulo 9 ľudí a približne 300 bolo zranených. Ďalších 10 000 ľudí bolo evakuovaných a približne 30 000 ľudí muselo stráviť prvú noc na ulici. Uvedená katastrofa spôsobila okrem toho rozsiahle škody na obytných domoch, firemných a verejných budovách, na kultúrnych pamiatkach, cestnej sieti a základných infraštruktúrach. (1) Žiadosť bola Komisii doručená 20. júla, teda v rámci lehoty 10 týždňov od zaznamenania prvých škôd 11. mája 2011. Aktualizovaná verzia žiadosti bola doručená 1. augusta 2011. (2) V tomto prípade ide o prírodnú katastrofu, ktorá patrí do oblasti pôsobnosti Fondu solidarity. (3) Postihnutá oblasť zahŕňa celé územie mesta Lorca, ktoré patrí do autonómneho spoločenstva Murcia. Španielske orgány odhadli celkové škody na 843 mil. EUR. Toto číslo však zahŕňa aj sumu 162 000 EUR, ktorú štát vyplatil rodinám obetí a ktorú nemožno považovať za „priamu škodu“. Podľa Komisie preto celková priama škoda dosahuje 842,838 mil. EUR. (4) Keďže výška celkových škôd zodpovedá iba 23,8 % bežnej hranice na mobilizáciu fondu, ktorá bola pre Španielsko stanovená na rok 2011 vo výške 3 535 mld. EUR[7], španielske orgány predložili svoju žiadosť na základe kritéria takzvanej „výnimočnej oblastnej katastrofy“ podľa článku 2 ods. 2 posledného pododseku nariadenia (ES) č. 2012/2002, v ktorom sú stanovené podmienky na mobilizáciu Fondu solidarity „vo výnimočných prípadoch“. Podľa tohto ustanovenia môže určitá oblasť výnimočne dostať pomoc z fondu, ak bola postihnutá výnimočnou katastrofou, najmä prírodnou, ktorá postihla väčšinu jej obyvateľstva a má vážne a trvalé dôsledky na životné podmienky a hospodársku stabilitu oblasti. Na základe nariadenia sa má osobitná pozornosť upriamiť na vzdialené alebo izolované oblasti ako ostrovné a najodľahlejšie regióny, ako sú definované v článku 349 ZFEÚ. Podľa tohto nariadenia sa žiadosti podané na základe kritéria „výnimočnej oblastnej katastrofy“ posudzujú „s čo najväčšou prísnosťou“. Autonómne spoločenstvo Murcia nemožno v tomto zmysle považovať za vzdialenú alebo izolovanú oblasť. (5) Ako sa uvádza vo výročnej správe o Fonde solidarity za obdobie (2002 až 2003)[8], Komisia zastáva názor, že v záujme zmysluplného uplatňovania osobitných kritérií na posudzovanie regionálnych katastrof vo vnútroštátnom kontexte je potrebné, aby sa jasne rozlišovalo medzi závažnými udalosťami, ktoré majú regionálny rozsah, a udalosťami, ktorých dosah je len lokálny. V súlade so zásadou subsidiarity patrí riešenie lokálnych udalostí do pôsobnosti vnútroštátnych orgánov, zatiaľ čo v prípade regionálnych udalostí možno uvažovať o podpore z Fondu solidarity. Zemetrasenie vážne zasiahlo celé územie mesta Lorca, pričom tieto dva otrasy, ku ktorým došlo 11. mája, zanechali následky na väčšine územia regiónu Murcia, a to vrátane miest Cartagena, Águilas, Murcia, Mazarrón a mnohých miest v oblastiach Albacete, Jaén, Almeria a Alicante. Lorca je tretie najväčšie mesto regiónu Murcia. (6) Nariadenie (ES) č. 2012/2002 podmieňuje výnimočnú mobilizáciu Fondu solidarity okrem iného aj tým, že katastrofa musí postihnúť väčšinu obyvateľstva regiónu, na ktorý sa žiadosť vzťahuje. Oblasť, ktorej sa španielska žiadosť týka, zahŕňa celé územie mesta Lorca v autonómnom spoločenstve Murcia s celkovým počtom obyvateľov 92 694 (Murcia má spolu 1 461 979 obyvateľov). Katastrofa postihla všetkých obyvateľov mesta Lorca (a okolitých oblastí): zemetrasenie si vyžiadalo deväť obetí na životoch, asi 300 ľudí bolo zranených, približne 10 000 obyvateľov bolo evakuovaných a približne 30 000 obyvateľov muselo stráviť prvú noc na ulici. Zvyšná časť obyvateľstva mesta našla útočisko vo vzdialenejších okresoch alebo v pobrežných oblastiach. Červený kríž zriadil tri poľné nemocnice, tri tábory poskytli prístrešie pre vyše 5 000 ľudí a rozdalo sa 15 000 provizórnych lôžok. V žiadosti sa okrem toho uvádza, že približne 80 % budov bolo poškodených, pričom niektoré podniky a školy sa museli dočasne zatvoriť. Z informácií uvedených v žiadosti možno vyvodiť záver, že podmienka, podľa ktorej musela byť postihnutá významná časť obyvateľstva, je jednoznačne splnená. (7) Pokiaľ ide o požiadavku vážnych a trvalých následkov pre životné podmienky a hospodársku stabilitu oblasti, v žiadosti sa poukazuje najmä na vážne poškodenie základnej infraštruktúry a vybavenosti, súkromných príbytkov, firemných priestorov a priemyselných podnikov, ako aj na narušenie miestnej cestnej siete. Zemetrasenie takisto poškodilo značný počet štátnych škôl, verejnú knižnicu a hudobné konzervatórium. Z predložených informácií vyplýva, že v súvislosti s blížiacim sa začiatkom nového akademického roka v septembri chýbajú kapacity na ubytovanie nových študentov v areáli Univerzity zdravotných vied mesta Lorca, pričom študenti predstavujú dôležitý hospodársky faktor v rámci regiónu. V dôsledku poškodenia architektonických pamiatok v meste je výrazne postihnutý aj cestovný ruch, ktorý zohráva v tomto regióne dôležitú úlohu. Škody utrpelo približne 708 obchodných prevádzok, 50 remeselných podnikov, 482 firiem poskytujúcich služby a 210 hotelov a reštaurácií. Prudký pokles turistov predstavuje pre túto oblasť vážny problém. Okrem toho, pred touto prírodnou katastrofou bola Lorca centrom regiónu, v ktorom sa sústreďovali podnikateľské, zdravotnícke, vzdelávacie a kultúrne aktivity. Bolo spádovým mestom pre viac ako štvrť milióna obyvateľov obcí v širšom regióne. Katastrofa preto mala vážne dôsledky pre sociálno-ekonomickú situáciu širšieho regiónu, ktorý ďaleko presahuje územné hranice mesta Lorca, pričom hospodárska činnosť sa v rámci regiónu výrazne znížila alebo úplne zastavila. Žiadosť obsahuje podrobnú analýzu následkov zemetrasenia a rozdelenie celkových odhadovaných škôd podľa odvetví. (8) Náklady na oprávnené operácie v zmysle článku 3 ods. 2 nariadenia (ES) č. 2012/2002 sa odhadujú na 104 mil. EUR, pričom tieto operácie možno rozdeliť do 4 kategórií: a) okamžitá obnova poškodenej infraštruktúry, b) poskytnutie dočasného ubytovania a financovanie záchranných prác, c) zabezpečenie preventívnej infraštruktúry a bezprostrednej ochrany kultúrneho dedičstva a d) vyčistenie oblastí postihnutých katastrofou. (9) Postihnutý región je ako „útlmový región“ oprávnený na financovanie zo štrukturálnych fondov (2007 – 2013). Španielske orgány nenaznačili Komisii žiaden zámer využiť na financovanie následkov zemetrasenia iné zdroje Spoločenstva. (10) Španielske orgány oznámili, že sa na oprávnené náklady nevzťahuje žiadne poistné krytie. 2.2 Taliansko V období od 31. októbra do 2. novembra 2010 bolo Benátsko na severovýchode Talianska zasiahnuté prietržou mračien. Následky prietrže mračien ešte zhoršil teplý vietor známy ako „stredozemské scirocco“, ktorý roztopil sneh na okolitých horách. Táto nepriaznivá poveternostná situácia spôsobila, že rieky vystúpili zo svojich korýt a zaplavili rozsiahle územia, čím spôsobili škody na cestách a na infraštruktúrnych sieťach, v poľnohospodárstve, podnikoch a obytných domoch. V celej oblasti Benátska boli zaznamenané rozsiahle škody, pričom osobitne postihnuté bolo údolie rieky Bacchiglione vrátane mestských častí miest Vicenza a Padova. (11) Žiadosť o pomoc bola Komisii doručená 7. januára 2011, teda v rámci lehoty desiatich týždňov od prvých škôd, ktoré boli zaznamenané 31. októbra 2010. Podstatne prepracovaná verzia žiadosti s aktualizovanou a spresnenou výškou odhadu škôd a značne rozdielnymi číslami bola doručená 11. augusta 2011. (12) V tomto prípade ide o prírodnú katastrofu, ktorá patrí do hlavnej oblasti pôsobnosti Fondu solidarity. (13) Pôvodná žiadosť z januára bola predložená podľa kritéria takzvanej „výnimočnej oblastnej katastrofy“ podľa článku 2 ods. 2 posledného pododseku nariadenia Rady (ES) č. 2012/2002, zahŕňala preto iba oblasť katastrofy pozdĺž rieky Bacchiglione, pričom škoda bola vyčíslená na 994,9 mil. EUR. Žiadosť však bola neúplná a k veľkej časti škôd neobsahovala žiadne dôkazy. Nebolo ju preto možné posúdiť s konečnou platnosťou. (14) Na žiadosť útvarov Komisie talianske orgány 11. augusta predložili aktualizovanú žiadosť s množstvom nových podkladov a novým ocenením škôd. Nové údaje o hlásených škodách sa týkajú celej oblasti Benátsko a dosahujú celkom 3 717 mld. EUR. Táto suma presahuje o 182 mil. EUR určenú hranicu na mobilizáciu Fondu solidarity, ktorá bola pre Taliansko stanovená na rok 2011 vo výške 3 536 mld. EUR (t. j. 3 mld. EUR v cenách roku 2002). Na základe týchto údajov by sa katastrofa zaradila do okruhu pomoci podľa kritéria „veľká prírodná katastrofa“, ako je vymedzená v nariadení Rady (ES) č. 2012/2002. (15) Ako alternatívu k „scenáru veľkej katastrofy“ sa v žiadosti z 11. augusta uvádzajú aj aktualizované informácie na základe kritéria takzvanej výnimočnej oblastnej katastrofy. Bez toho, aby o tom bola osobitná zmienka, sa zdá, že tieto informácie sú uvedené pre prípad, že by sa žiadosti posudzovanej podľa kritéria veľkej katastrofy nevyhovelo. (16) Škody, ktoré talianske orgány vyčíslili podľa scenára „veľkej katastrofy“ sa členia na štyri hlavné kategórie: 1) škody vyčíslené verejnými subjektmi (obce, provincie, prefektúry, oblastné lesné správy atď.): 588 miliónov EUR; 2) škody spôsobené následnými zosuvmi pôdy: 124 miliónov EUR; 3) náklady na obnovu vodohospodárskeho bezpečnostného systému: 2 732 miliónov EUR; 4) ďalšie „realizačné náklady“: 273 miliónov EUR. Zatiaľ čo škody uvedené v bodoch 1) a 2) sa javia odôvodnené, zo žiadosti je zrejmé, že body 3) a 4) obsahujú z veľkej časti náklady na modernizáciu vodohospodárskeho systému tak, aby zodpovedal aj vyšším nárokom na ochranu než boli potrebné na zamedzenie týchto záplav. Iba malá časť týchto nákladov sa týka odstránenia škôd priamo spojených so záplavami. Náklady na preventívne opatrenia však nemožno brať do úvahy pri posudzovaní žiadostí o financovanie z Fondu solidarity. Hoci na základe predložených údajov nemožno urobiť presnú kvantifikáciu, niet pochýb, že náklady uvedené v žiadosti, ktoré súvisia skôr s prevenciou než obnovou, ďaleko presahujú sumu 182 miliónov EUR. Celková priama škoda je preto pod uvedenou hranicou a Komisia dospela k názoru, že záplavy v oblasti Benátska nemožno zaradiť medzi veľké katastrofy. (17) Keďže výška celkových škôd neprekračuje stanovený prah, žiadosť bola posúdená na základe kritéria tzv. „výnimočnej oblastnej katastrofy“ podľa článku 2 ods. 2 posledného pododseku nariadenia (ES) č. 2012/2002, v ktorom sú stanovené podmienky na mobilizáciu Fondu solidarity „vo výnimočných prípadoch“. Na základe týchto kritérií môže určitá oblasť výnimočne dostať pomoc z fondu, ak bola postihnutá výnimočnou katastrofou, najmä prírodnou, ktorá postihla väčšinu jej obyvateľstva a má vážne a trvalé dôsledky na životné podmienky a hospodársku stabilitu oblasti. Na základe nariadenia sa má osobitná pozornosť upriamiť na vzdialené alebo izolované oblasti ako ostrovné a najodľahlejšie regióny, ako sú definované v článku 349 ZFEÚ. Oblasť Benátska nespadá do tejto kategórie. Podľa tohto nariadenia sa žiadosti podané na základe kritéria „výnimočnej oblastnej katastrofy“ posudzujú „s čo najväčšou prísnosťou“. (18) Ako už bolo uvedené v predchádzajúcej časti, talianske orgány predložili aj dôkazné materiály týkajúce sa najviac postihnutej oblasti pozdĺž koryta rieky Bacchiglione s cieľom splniť kritérium „oblastnej katastrofy“ alternatívne k scenáru veľkej katastrofy. Celkové priame škody spôsobené katastrofou vo vymedzenej oblasti odhadli talianske orgány na 1 156,86 mil. EUR. Táto celková suma škôd sa skladá z nasledujúcich položiek: 1) škody nahlásené obcami (vrátane škôd na súkromnom majetku, v podnikoch, poľnohospodárstve, nákladov súvisiacich s dočasným ubytovaním, škôd na kultúrnom dedičstve a nákladov núdzových operácií) vo výške 178,612 mil. EUR; 2) škody na komunálnom majetku vo výške EUR 2,035 mil. EUR; 3) operácie stavebného inžinierstva vo výške 50,562 mil. EUR; 4) škody na diaľnici A4 vo výške 1,308 mil. EUR; 5) operácie na ochranu zdravia ľudí a zvierat vo výške 0,639 mil. EUR; 6) platby dobrovoľníkom civilnej ochrany vo výške 1,800 mil. EUR a 7) „náklady na bezpečnostné opatrenia v postihnutých oblastiach“ vo výške 921,912 mil. EUR. Škody uvedené v bodoch 1) až 6) sa javia odôvodnené, avšak bod 7) – podobne ako údaje uvedené v rámci scenáru veľkej katastrofy – zahŕňa aj opatrenia, ktorých cieľom nie je iba odstrániť priame škody, ale zvýšiť celkovú úroveň bezpečnosti vodohospodárskeho systému (vrátane lesov a ochrany proti zosuvom pôdy). Predložené údaje sú pritom rozčlenené na „neodkladné“, „veľmi naliehavé“, „naliehavé“ a „nevyhnutné“ operácie. Z toho možno usudzovať, že operácie zaradené do „neodkladných“ a „veľmi naliehavých“ zodpovedajú bezprostrednému odstraňovaniu škôd spôsobených záplavami. Suma uvedená pri týchto kategóriách predstavuje 492,506 mil. EUR (vrátane 51,105 mil. EUR už zahrnutých do nákladov stavebného inžinierstva, ktoré hradia obce, a preto musia byť odpočítané). Na základe toho Komisia dospela k názoru, že celkové priame škody možno odhadnúť na 676,357 mil. EUR. Táto suma predstavuje 19 % bežnej hranice na mobilizáciu Fondu solidarity platnej pre Taliansko na rok 2011. (19) Nariadenie (ES) č. 2012/2002 podmieňuje výnimočnú mobilizáciu Fondu solidarity okrem iného aj tým, že katastrofa musí postihnúť väčšinu obyvateľstva regiónu, na ktorý sa žiadosť vzťahuje. Označená oblasť zahŕňa aj menšie časti 14 obcí na subkomunálnej úrovni. V týchto 14 obciach žije 28 391 registrovaných obyvateľov, zatiaľ čo podľa predložených údajov utrpelo v dôsledku záplav značné škody 20 068 ľudí (t. j. 70,6 % obyvateľov). Dočasne vysťahovaných bolo podľa predložených správ 2 800 ľudí. Záplavami bolo postihnutých vyše 2 000 domov, poškodené boli mnohé garáže a 450 automobilov. V žiadosti sú opísané rôzne spôsoby, ako bolo obyvateľstvo postihnuté, a to od škôd na osobnom majetku a prerušenia hospodárskej činnosti až po prerušenie najdôležitejších komunálnych služieb, škody na telekomunikáciách a prerušenie dopravy. Možno preto vyvodiť záver, že záplavami bola postihnutá veľká časť obyvateľstva. (20) Pokiaľ ide o dosah a dôsledky záplav, ako aj o požiadavku preukázať vážne a trvalé dôsledky na životné podmienky a hospodársku stabilitu regiónu, v žiadosti sa uvádza najmä destabilizácia prírodného prostredia a hospodárstva celého Benátska. Hospodársku štruktúru Benátska tvoria hlavne malé a stredné podniky, z ktorých sú mnohé rodinnými podnikmi, zväčša orientovanými na vývoz. Podľa správ vyše 2 500 MSP prišlo o svoju infraštruktúru, strojné zariadenia a pracovné nástroje. V celej oblasti Benátska je počet podnikov ohrozených v dôsledku záplav 40 400, z čoho 9 900 tvoria malé podniky zamestnávajúce spolu približne 250 000 ľudí. Pokiaľ ide o poľnohospodárstvo, boli hlásené škody na dobytku a hospodárska pôda bola zanesená bahnom. (21) Ako sa uvádza vo výročnej správe o Fonde solidarity za obdobie (2002 až 2003)[9], Komisia zastáva názor, že v záujme zmysluplného uplatňovania osobitných kritérií na posudzovanie regionálnych katastrof vo vnútroštátnom kontexte je potrebné, aby sa jasne rozlišovalo medzi závažnými udalosťami, ktoré majú regionálny rozsah, a udalosťami, ktorých dosah je len lokálny. V súlade so zásadou subsidiarity patrí riešenie lokálnych udalostí do pôsobnosti vnútroštátnych orgánov, zatiaľ čo v prípade regionálnych udalostí možno uvažovať o podpore z Fondu solidarity. Podklady, ktoré predložili talianske orgány, ukazujú, že katastrofa v podobe záplav vážne postihla oblasť Benátska, pričom najvážnejšie následky zanechala v údolí rieky Bacchiglione. (22) Náklady na oprávnené operácie v zmysle článku 3 ods. 2 nariadenia (ES) č. 2012/2002 sa odhadujú na 779,06 mil. EUR, pričom tieto operácie možno rozdeliť do 4 kategórií: a) okamžitá obnova poškodenej infraštruktúry; b) poskytnutie dočasného ubytovania a financovanie záchranných prác; c) zabezpečenie preventívnej infraštruktúry a bezprostrednej ochrany kultúrneho dedičstva a d) vyčistenie oblastí postihnutých katastrofou. Vzhľadom na to, že iba časť nahlásených škôd možno uznať za priame škody (pozri aj bod 18), suma oprávnených operácií sa musí upraviť na maximálnu výšku 573,225 mil. EUR. (23) Postihnutý región je oprávnený na financovanie zo štrukturálnych fondov (2007 – 2013) v rámci cieľa „Konkurencieschopnosť a zamestnanosť“. Talianske orgány nenaznačili Komisii žiaden zámer využiť na financovanie následkov záplav iné zdroje Spoločenstva. (24) Talianske orgány oznámili, že sa na oprávnené náklady nevzťahuje žiadne poistné krytie. 3. Financovanie Celkový ročný rozpočet Fondu solidarity EÚ predstavuje 1 000 mil. EUR. Keďže solidarita bola ústredným motívom zriadenia fondu, Komisia sa domnieva, že pomoc z fondu by mala mať progresívny charakter. Znamená to teda, že podľa doterajšej praxe by sa mala na tú časť škôd, ktorá presahuje stanovený prah (0,6 % HND alebo 3 mld. EUR v cenách roku 2002, podľa toho, ktorá suma je nižšia), uplatniť vyššia intenzita pomoci ako na škody, ktorých výška sa nachádza pod stanovenou prahovou hodnotou. V minulosti sa pri stanovení výšky finančnej pomoci pri veľkých katastrofách uplatňovala sadzba 2,5 % celkových priamych škôd, ak daná suma bola pod prahovou hodnotou na mobilizáciu fondu, a sadzba 6 % v prípade škôd, ktorých výška túto prahovú hodnotu presahovala. Metodika na výpočet pomoci z Fondu solidarity bola stanovená vo výročnej správe o Fonde solidarity za obdobie rokov 2002 – 2003 a následne schválená Radou a Európskym parlamentom. Navrhuje sa prerozdeliť platobné rozpočtové prostriedky z rozpočtovej položky 05 04 05 01 – Programy pre rozvoj vidieka – pričom treba zohľadniť rozdiely medzi prognózami platieb členských štátov, ktoré boli aktualizované v septembri 2011, a vyhláseniami o platbách, ktoré boli predložené v novembri 2011. V tomto prípade sa navrhuje uplatniť rovnaké percentuálne sadzby a poskytnúť tieto sumy pomoci: || || || || || (v EUR) || Odsúhlasené priame škody || Prahová hodnota || Suma so sadzbou 2,5 % || Suma so sadzbou 6 % || Celková výška navrhovanej pomoci EÚ Španielsko – zemetrasenie v meste Lorca || 842,838 milióna || 3 536 miliónov || 21 070 950 || - || 21 070 950 Záplavy v Benátsku || 676,357 milióna || 3 536 miliónov || 16 908 925 || - || 16 908 925 Spolu || || || || || 37 979 875 4. Súhrnná tabuľka podľa výdavkových kapitol finančného rámca Finančný rámec Okruh/podokruh || Finančný rámec 2011 || Rozpočet na rok 2011 (vrátane OR č. 1 – 5 a NOR č. 6) || NOR č. 7/2011 || Rozpočet na rok 2011 (vrátane OR č. 1 – 5 a NOR č. 6 – 7/2011) VRP || PRP || VRP || PRP || VRP || PRP || VRP || PRP 1. UDRŽATEĽNÝ RAST || || || || || || || || 1a. Konkurencieschopnosť pre rast a zamestnanosť || 12 987 000 000 || || 13 520 566 270 || 11 523 944 758 || || || 13 520 566 270 || 11 523 944 758 1b. Súdržnosť pre rast a zamestnanosť || 50 987 000 000 || || 50 983 843 784 || 42 060 394 626 || || || 50 983 843 784 || 42 060 394 626 Spolu || 63 974 000 000 || || 64 504 410 054 || 53 584 339 384 || || || 64 504 410 054 || 53 584 339 384 Rezerva[10] || || || -30 410 054 || || || || -30 410 054 || 2. OCHRANA A RIADENIE PRÍRODNÝCH ZDROJOV || || || || || || || || Z toho výdavky súvisiace s trhom a priame platby || 47 617 000 000 || || 42 868 061 900 || 42 788 499 841 || || || 42 868 061 900 || 42 788 499 841 Spolu || 59 688 000 000 || || 58 659 248 389 || 56 378 918 184 || || -37 979 875 || 58 659 248 389 || 56 340 938 309 Rezerva || || || 1 028 751 611 || || || || 1 028 751 611 || 3. OBČIANSTVO, SLOBODA, BEZPEČNOSŤ A SPRAVODLIVOSŤ || || || || || || || || 3a. Sloboda, bezpečnosť a spravodlivosť || 1 206 000 000 || || 1 180 030 263 || 857 199 845 || || || 1 180 030 263 || 857 199 845 3b. Občianstvo || 683 000 000 || || 879 831 486 || 842 903 486 || 37 979 875 || 37 979 875 || 917 811 361 || 880 883 361 Spolu || 1 889 000 000 || || 2 059 861 749 || 1 700 103 331 || 37 979 875 || 37 979 875 || 2 097 841 624 || 1 738 083 206 Rezerva[11] || || || 26 072 737 || || || || 26 072 737 || 4. EÚ AKO GLOBÁLNY AKTÉR[12] || 8 430 000 000 || || 8 759 300 431 || 7 242 528 574 || || || 8 759 300 431 || 7 242 528 574 Rezerva || || || -70 439 377 || || || || -70 439 377 || 5. ADMINISTRATÍVA[13] || 8 144 000 000 || || 8 172 839 289 || 8 171 544 289 || || || 8 172 839 289 || 8 171 544 289 Rezerva || || || 53 160 711 || || || || 53 160 711 || SPOLU || 142 125 000 000 || 133 440 000 000 || 142 155 659 912 || 127 077 433 762 || 37 979 875 || 0 || 142 193 639 787 || 127 077 433 762 Rezerva || || || 1 112 135 628 || 6 544 566 238 || || || 1 112 135 628 || 6 544 566 238 [1] Ú. v. ES L 248, 16.9.2002, s. 1. [2] Ú. v. EÚ L 68, 15.3.2011, s. 1. [3] Ú. v. EÚ L 172, 30.6.2011, s. 1. [4] Ú. v. EÚ L 213, 19.8.2011, s. 1. [5] Ú. v. EÚ L 251, 27.9.2011, s. 1. [6] KOM(2011) 674 v konečnom znení. [7] Táto suma predstavuje 3 mld. EUR v cenách v roku 2002. [8] Výročná správa za obdobie rokov 2002 – 2003 a Správa o skúsenostiach získaných po roku uplatňovania nového nástroja, KOM(2004) 397 v konečnom znení z 26.5.2004. [9] Výročná správa za obdobie rokov 2002 – 2003 a Správa o skúsenostiach získaných po roku uplatňovania nového nástroja, KOM(2004) 397 v konečnom znení z 26.5.2004. [10] Európsky fond na prispôsobenie sa globalizácii (EGF) nie ja zahrnutý do výpočtu rezervy v rámci podokruhu 1a (500 mil. EUR). Suma 34 mil. EUR, ktorá prekračuje strop, je financovaná prostredníctvom mobilizácie nástroja flexibility. [11] Suma z Fondu solidarity Európskej únie (FSEÚ) je zahrnutá mimo rámca príslušných okruhov, ako sa stanovuje v medziinštitucionálnej dohode zo 17. mája 2006 (Ú. v. EÚ C 139, 14.6.2006). [12] Rezerva okruhu 4 na rok 2011 nezahŕňa rozpočtové prostriedky týkajúce sa rezervy na núdzovú pomoc (253,9 mil. EUR). Suma 71 mil. EUR, ktorá prekračuje strop, je financovaná prostredníctvom mobilizácie nástroja flexibility. [13] Vo výpočte rezervy v rámci stropu okruhu 5 je zohľadnená poznámka pod čiarou č. 1 finančného rámca na roky 2007 – 2013 týkajúca sa sumy 82 mil. EUR na príspevky zamestnancov do systému dôchodkového zabezpečenia.